ቢሮው በ 478 ፕሮጀክቶች ላይ እርምጃ ወሰደ
አዲስ አበባ:- በክልሉ የኢንቨስትመንት መሬት ወስደው በገቡት ውል መሰረት ባለፉት ስድስት ወራት ወደ ሥራ ባልገቡ 478 ፕሮጀክቶች ላይ እርምጃ መውሰዱን የአማራ ክልል ኢንዱስትሪና ኢንቨስትመንት ቢሮ አስታወቀ። 
በቢሮው የፕሮሞሽንና ህዝብ ግንኙነት ዳይሬክተር አቶ ይኸነው ዓለም በተለይ ለአዲስ ዘመን ጋዜጣ እንደገለፁት፤ የቢሮው ተቀዳሚ ተግባር ባለሀብቶች በክልሉ በኢንቨስትመንት ዘርፉ መዋለ ነዋያቸውን እንዲያፈሱ ያሉትን መልካም አጋጣሚዎች ከማስተዋወቅ ባሻገር በዘርፉ የሚሰማሩ ባለሀብቶች በቶሎ ወደ ትግበራ ምዕራፍ እንዲሸጋገሩ አስፈላጊውን ድጋፍና ክትትል ያደርጋል። 
ሆኖም ባለፉት ስድስት ወራት ቢሮው ወደ ትግበራ ምዕራፍ እንዲሸጋገሩ ተገቢውን ድጋፍና ክትትል ቢያደርግላቸውም የህዝብና የመንግሥትን መሬት አጥረው የተቀመጡና በገቡት ውል መሰረት ወደ ሥራ ያልገቡ 478 ፕሮጀክቶችን ለይቶ ከቃል ማስጠንቀቂያ እስከ መሬት ማስመለስ የደረሰ እርምጃ ወስዷል። 
የኢንቨስትመንት ቦታ ወስደው ወደ ልማት ምዕራፍ ሳያሸጋግሩ አጥረው የሚቀመጡና ወደ ሥራ በማይገቡ ላይ ተገቢ ዕርምጃዎችን መውሰድ ይገባል ያሉት ዳይሬክተሩ፤ ባለፉት ስድስት ወራት በገቡት ውል መሠረት ወደ ሥራ ባለመግባታቸው ለ38 ፕሮጀክቶች የቃልና ለ262 ፕሮጀክቶች ደግሞ የጽሁፍ ማስጠንቀቂያ ተሰጥቷል። እንዲሁም 178 ፕሮጀክቶች ለኢንቨስትመንት የወሰዱትን መሬት በመቀማት ወደ መንግሥት የመሬት ባንክ የማስመለስ ሥራ መሠራቱን ተናግረዋል። 
እንደ አቶ ይኸነው ማብራሪያ የቃልና የጽሁፍ ማስጠንቀቂያ ከተሰጣቸው 300 ፕሮጀክቶች ውስጥ አሁን ላይ 69 የሚሆኑት ፈጥነው ወደ ሥራ ገብተዋል፤ ሌሎቹም ሥራ ለመጀመር በቅድመ ዝግጅት ላይ ይገኛሉ።በአንፃሩ የቃልና የጽሁፍ ማስጠንቀቂያ ከተሰጣቸው መካከል አንዳንዶቹ አሁንም ወደ ሥራ ለመግባት ምንም እንቅስቃሴ እያደረጉ ባለመሆኑ፤ በቀጣይ ጠንከር ያለ እርምጃ ይወሰድባቸዋል። 
ዳይሬክተሩ በክልሉ በርካታ ጥሩ አፈፃፀም ያላቸው ፕሮጀክቶች እንዳሉ ጠቁመው፤ ጁፒተር የጠርሙስ ፋብሪካ፣ ቤኤካ የእምነበረድና ቀለም ፋብሪካ፣ የባህር ዳር ኮካ ኮላ ካምፓኒና ሌሎችም በክልሉ በኢንቨስትመንት ዘርፉ ከተሰማሩ ፕሮጀክቶች ውስጥ በውጤታማነት ተጠቃሽ መሆናቸውን ተናግረዋል። 
እነዚህ ፕሮጀክቶች አዋጭ ሐሳብ (ፕሮፖዛል) ነድፈው ወደ ሥራ መግባት በመቻላቸው፤ በባለሀብቶች ዘንድ ከፍተኛ የሥራ ተነሳሽነትና ቁርጠኝነት መኖሩ፤ በእውቀትና በማስተዋል በመመራታቸው፤ ከመንግሥት የተሰጧቸውን ልዩ ልዩ ማበረታቻዎች ለታለመለት አላማ በማዋላቸው፤ በርቀት ሆነው መንግሥትን ከማማት ይልቅ በችግሮቻቸው ዙሪያ ቀርበው በመመካከር ወቅታዊና ዘላቂ ድጋፍ ማግኘታቸው የስኬታቸው ቁልፍ ሚስጥር እንደሆነ ገልፀዋል። 
በአንፃሩ ወደ ትግበራ ሳይገቡ አጥረው በመቀመጣቸው በግማሽ ዓመቱ እርምጃ የተወሰደባቸው ፕሮጀክቶች በክልሉ በኢንቨስትመንት ዘርፉ ዝቅተኛ አፈፃፀም ያስመዘገቡ መሆናቸውን ዳይሬክተሩ ገልፀው፤ እነዚህ ፕሮጀክቶች ውጤታማ ያልሆኑበት ምክንያት ከላይ ውጤታማ የሆኑ ፕሮጀክቶች የተገበሩትን ተግባራት ባለመፈፀማቸውና በመንግሥት በኩል ደግሞ አንዳንድ መሟላት የሚገባቸውን መሠረተ ልማቶች ባለማሟላቱ ነው ብለዋል። አዲስ ዘመን ሚያዝያ 7/2012 ሶሎሞን በየነ